Պաշտոնապես օրգանների արտահանման դեպքեր չեն գրանցվել, իսկ ՀՀ-ում միայն երիկամի փոխպատվաստում է արվում. առողջապահության փոխնախարար - Լուրեր Հայաստանից - Թերթ.am
Հայաստանի ներսում քանի՞ կենդանի և դիակային դոնորի դեպք ենք ունեցել. ԱԺ Առողջապահության և սոցիալական հարցերի մշտական հանձնաժողովի նիստին առողջապահության փոխնախարար Սերգեյ Խաչատրյանից հետաքրքրվեց «Ելք» խմբակցության ղեկավար Նիկոլ Փաշինյանը:
Փաշինյանին նաև հետաքրքրում էր արդյո՞ք խնդիր չկա կապված այն տրամաբանության հետ, որ Արյան ազգային կենտրոնը դառնում է Արյան ազգային համակարգ:
«Ստացվում է՝ մեկ կետից պետք է կարգավորվի դա, երաշխիքը ո՞րն է, որ մենք արյան անհրաժեշտ պաշարը կունենանք անհրաժեշտության դեպքում, և որ սրանով խնդիրը լուծում ենք, այլ ոչ թե հակառակը»,- հարցրեց Փաշինյանը:
Արձագանքելով Փաշինյանի հարցերին` Խաչատրյանը նշեց, որ փոխպատվաստումները 25 տարի առաջ են սկսվել Հայաստանում, սակայն հետագայում այս պրակտիկան նվազել է:
«Այսօր Հայաստանում մեկ կենտրոն կա, որ իրականացնում է օրգանների փոխպատվաստում, դա «Արաբկիր» ԲԿ-ն է: Կենտրոնում միայն երիկամի փոխպատվաստում է արվում»,- ասաց նա և հավելեց, թե տարեկան 10-15 փոխպատվաստում է տեղի ունենում:
Խաչատրյանի խոսքով՝ այս ընթացքում կարողացել են ընդունել «օրգանների փոխպատվաստման մասին օրենքը», որով սահմանվում է՝ դիակային օրգաններն էլ կարող են օգտագործվել փոխպատվաստման համար:
Միևնույն ժամանակ նա նշեց, որ օրգանների արտահանումը թույլատրված չէ: «Քանի՞ օրգանների արտահանման դեպք է եղել, օֆիցիալ տվյալներով՝ 0»,- ասաց նա:
Խաչատրյանն ընդգծեց, որ մեկ տեղում արյան կենտրոնացած կառույց ունենալը, իհարկե վտանգավոր է, սակայն հիմա նպատակն այն է, որ խոշոր ԲԿ-ներն իրականացնեն արյան հավաքագրում:
«Այս պահի դրությամբ ունենք 25 կազմակերպություն, որոնք արյուն են հավաքագրում»,- ասաց նա:
Խաչատրյանը նշեց, որ մենք արյան հավաքագրման դժվարություններ ունենք: «Պրակտիկան ցույց է տվել, որ երբ կարիքը կա, մեր հասարակությունը հերթ է կանգնում արյուն տալու համար, իսկ ոչ արտակարգ իրավիճակում արյուն հավաքագրելու խնդիր ունենք: Մեր խնդիրն է, որ այս հարցի շուրջ համաշխարհային պրակտիկայի հարուստ փորձերը վերցնենք և տեղայնացնենք՝ արյան դոնորությունը խթանելու համար: Այսօր շատ ցածր է անշահույթ կերպով արյան դոնորների քանակը՝ ընդամենը 30%, մնացածը շահույթով են արյուն տալիս»,- եզրափակեց նա: